b'\n_START_ARTICLE_\n\xc3\x96ljykriisi\n_START_SECTION_\nTalous\n_START_PARAGRAPH_\n\xc3\x96ljyn hinnan muodostuminen markkinataloudessa noudattaa kysynn\xc3\xa4n ja tarjonnan lakia, mik\xc3\xa4 voi aiheuttaa nopeita muutoksia \xc3\xb6ljyn hintaan, kun joko kysynt\xc3\xa4 tai tarjonta \xc3\xa4kisti muuttuu. Joissakin tapauksissa \xc3\xb6ljykriisi voisi osittain johtua markkinoiden ep\xc3\xa4onnistumisesta hintojen m\xc3\xa4\xc3\xa4ritt\xc3\xa4misess\xc3\xa4. Kriisi voi my\xc3\xb6s aiheutua vapaiden markkinoiden puuttumisesta. Kuluttajien k\xc3\xa4ytt\xc3\xa4ytyminen voi pahentaa \xc3\xb6ljykriisin taloudellisia vaikutuksia esimerkiksi protestien ja "paniikkiostojen" muodossa. Jotkut taloustieteilij\xc3\xa4t ovat sit\xc3\xa4 mielt\xc3\xa4, ett\xc3\xa4 vuoden 1973 \xc3\xb6ljykriisi vaikeutui hintas\xc3\xa4\xc3\xa4nn\xc3\xb6stelyn takia.\n_START_SECTION_\n\xc3\x96ljyn tarjonta\n_START_PARAGRAPH_\n\xc3\x96ljyn tarjontaa hallitsevat suurelta osin kansalliset \xc3\xb6ljy-yhti\xc3\xb6t maissa, joissa on merkitt\xc3\xa4vi\xc3\xa4 halvan ja energiatehokkaasti tuotettavan \xc3\xb6ljyn reservej\xc3\xa4. N\xc3\xa4ihin kuuluvat esimerkiksi Kuwait, Norja, Saudi-Arabia, Venezuela ja Yhdistyneet Arabiemiraatit. Useat n\xc3\xa4ist\xc3\xa4 maista kuuluvat OPEC-nimiseen (Organization of Petroleum Exporting Countries) kartelliin. OPEC hallitsee hyvin suurta osaa maailmanlaajuisista \xc3\xb6ljymarkkinoista ja se voi siten vaikuttaa hintoihin. Jos OPEC p\xc3\xa4\xc3\xa4tt\xc3\xa4\xc3\xa4 v\xc3\xa4hent\xc3\xa4\xc3\xa4 j\xc3\xa4senmaidensa tuotantokiinti\xc3\xb6it\xc3\xa4, se nostaa \xc3\xb6ljyn hintaa. Aikaisemmin OPEC on my\xc3\xb6s voinut tuotantoa nostamalla laskea hintoja._NEWLINE_OPECin toimintavapaudella on kuitenkin rajoituksia. Jos OPEC nostaa hinnan liian korkeaksi, kulutus v\xc3\xa4henee ja \xc3\xb6ljyntuotanto ep\xc3\xa4tavanomaisista l\xc3\xa4hteist\xc3\xa4, esimerkiksi \xc3\xb6ljyhiekasta, tulee kannattavaksi. \xc3\x96ljynviej\xc3\xa4maiden taloudet ovat lis\xc3\xa4ksi riippuvaisia \xc3\xb6ljytuloista ja maailmantalouden tilasta, ja n\xc3\xa4in ollen tuotantorajoituksilla olisi kielteisi\xc3\xa4 vaikutuksia. Rajoittavina tekij\xc3\xb6in\xc3\xa4 ovat my\xc3\xb6s jalostus- ja kuljetuskapasiteetti sek\xc3\xa4 pitk\xc3\xa4ll\xc3\xa4 aikav\xc3\xa4lill\xc3\xa4 tehdyt investoinnit._NEWLINE_\xc3\x96ljyn tarjontaan saattaa aiheutua ongelmia, jos markkinoita hallitsevat OPEC-maat ovat liioitelleet \xc3\xb6ljyreservej\xc3\xa4\xc3\xa4n ja kyky\xc3\xa4\xc3\xa4n nostaa tuotantokapasiteettia. Maailman suurimman \xc3\xb6ljykent\xc3\xa4n, Saudi-Arabiassa sijaitsevan Ghawarin kunto on keskeisess\xc3\xa4 asemassa, sill\xc3\xa4 Ghawar yksin tuottaa 5\xc2\xa0% koko maailman \xc3\xb6ljyst\xc3\xa4.\n_START_SECTION_\n\xc3\x96ljyn kysynt\xc3\xa4\n_START_PARAGRAPH_\n\xc3\x96ljyn kysynt\xc3\xa4 on heikosti joustavaa, ja jousto tapahtuu lyhyell\xc3\xa4 aikav\xc3\xa4lill\xc3\xa4 \xc3\xb6ljy\xc3\xa4 polttoaineena k\xc3\xa4ytt\xc3\xa4v\xc3\xa4n liikenteen ajettujen kilometrien v\xc3\xa4hentymisell\xc3\xa4 ja k\xc3\xa4ytett\xc3\xa4vi\xc3\xa4 kulkunopeuksia alentamalla. Kuluttajien v\xc3\xa4h\xc3\xa4isempi liikkuvuus ja kuljetuskustannusten nousu vahingoittavat taloutta. Osa \xc3\xb6ljyn kysynn\xc3\xa4st\xc3\xa4 tulee kaupalliselta sektorilta, joka k\xc3\xa4ytt\xc3\xa4\xc3\xa4 \xc3\xb6ljytuotteita esimerkiksi liikenteeseen, s\xc3\xa4hk\xc3\xb6ntuotantoon ja l\xc3\xa4mmitykseen. \xc3\x96ljyn kysynt\xc3\xa4 riippuu muun muassa talouskasvusta ja vuodenajasta: pohjoisen pallonpuoliskon maat esimerkiksi kuluttavat talvisin enemm\xc3\xa4n \xc3\xb6ljy\xc3\xa4 kotien l\xc3\xa4mmityksess\xc3\xa4. Kylm\xc3\xa4 talvi Yhdysvalloissa, joka kuluttaa maailman \xc3\xb6ljyntuotannosta noin nelj\xc3\xa4nneksen, voi vaikuttaa \xc3\xb6ljyn hintoihin maailmanlaajuisesti ja pitk\xc3\xa4aikaisesti. Viime vuosina kehittyv\xc3\xa4t taloudet ovat lis\xc3\xa4nneet \xc3\xb6ljyn kysynt\xc3\xa4\xc3\xa4, ja \xc3\xb6ljyn saatavuus on niiden talouskehityksen kannalta t\xc3\xa4rke\xc3\xa4\xc3\xa4.\n_START_SECTION_\n\xc3\x96ljykriisin vaikutukset talouteen\n_START_PARAGRAPH_\n\xc3\x96ljykriisin tapahtuessa talous usein kokee taantuman. Etenkin kehitysmaissa, joilla ei ole varaa kilpailla l\xc3\xa4nsimaiden kanssa, \xc3\xb6ljyn hinnalla on suuri merkitys, mit\xc3\xa4 korostaa monien valtioiden subventoima bensiini. Kalliit hinnat voivat n\xc3\xa4ky\xc3\xa4 esimerkiksi julkisen liikenteen toimimattomuutena._NEWLINE_\xc3\x96ljykriisit ovat johtaneet varmuusvarastojen ker\xc3\xa4\xc3\xa4miseen ja muiden energianl\xc3\xa4hteiden hy\xc3\xb6dynt\xc3\xa4misen kasvuun ja energiatehokkuuden paranemiseen. Usein varsinkin ydinvoimaan panostetaan \xc3\xb6ljykriisien aikana massiivisesti. \xc3\x96ljykriisit voivat aiheuttaa valtioiden v\xc3\xa4lien kiristymist\xc3\xa4 ja j\xc3\xa4nnitteit\xc3\xa4 etenkin silloin kun kriisi johtuu poliittisista syist\xc3\xa4, mill\xc3\xa4 voi olla pidempiaikaisia seurauksia my\xc3\xb6s maailmantalouteen.\n_START_SECTION_\nIranin vallankumous ja Irakin\xe2\x80\x93Iranin sota\n_START_PARAGRAPH_\nVuonna 1979 Iranissa tapahtui vallankumous. Koska Iran on suuri \xc3\xb6ljyntuottajamaa, n\xc3\xa4kyi vallankumous maailmanlaajuisesti piikkin\xc3\xa4 \xc3\xb6ljyn hinnassa ja \xc3\xb6ljyn tuotantokin v\xc3\xa4heni rajusti. \xc3\x96ljyst\xc3\xa4 oli kova pula, ja \xc3\xb6ljykriisi johti samantapaisiin vaikutuksiin kuin vuoden 1973 \xc3\xb6ljykriisi \xe2\x80\x93 maakaasun ja hiilen tuotanto ja k\xc3\xa4ytt\xc3\xb6 lis\xc3\xa4\xc3\xa4ntyi ja uusia ydinvoimaloita rakennettiin paljon._NEWLINE_Koska Iran oli vallankumouksen j\xc3\xa4lkeen heikko, Irak hy\xc3\xb6kk\xc3\xa4si sinne vuonna 1980 saadakseen haltuunsa Iranin \xc3\xb6ljykentti\xc3\xa4. Kaikkiaan kahdeksan vuotta kest\xc3\xa4nyt Irakin\xe2\x80\x93Iranin sota laski \xc3\xb6ljyn hintoja 1980-luvulla, koska molemmat maat tarvitsivat \xc3\xb6ljytuloja sodan rahoittamiseen.\n_START_SECTION_\nVuoden 1990 \xc3\xb6ljykriisi\n_START_PARAGRAPH_\nVuoden 1990 \xc3\xb6ljykriisill\xc3\xa4 on ollut \xc3\xb6ljykriiseist\xc3\xa4 v\xc3\xa4hiten vaikutuksia. Sen syyn\xc3\xa4 oli Persianlahden sota, ja se kesti ainoastaan kuusi kuukautta, jonka j\xc3\xa4lkeen talouden toipuminen oli nopeaa. Varsinainen \xc3\xb6ljykriisin syy oli Saddam Husseinin k\xc3\xa4sky polttaa Kuwaitin \xc3\xb6ljykent\xc3\xa4t per\xc3\xa4\xc3\xa4nnytt\xc3\xa4ess\xc3\xa4. T\xc3\xa4m\xc3\xa4 aiheutti suuria ymp\xc3\xa4rist\xc3\xb6haittoja ja Kuwaitin \xc3\xb6ljyntuotanto oli tehotonta viel\xc3\xa4 pitk\xc3\xa4\xc3\xa4n sodan j\xc3\xa4lkeen._NEWLINE_\xc3\x96ljykriisin aikaan \xc3\xb6ljyn hinta oli noin 40 dollaria barrelilta.\n_START_SECTION_\nIson-Britannian \xc3\xb6ljyprotestit\n_START_PARAGRAPH_\nIson-Britannian \xc3\xb6ljyprotesteilla tarkoitetaan saarivaltakunnassa \xc3\xb6ljyn hinnan nousun takia tapahtuneita protesteja ja niist\xc3\xa4 seurannutta kriisi\xc3\xa4, jonka vaikutukset muistuttivat aikaisempia \xc3\xb6ljykriisej\xc3\xa4. Ensimm\xc3\xa4iset protestit tapahtuivat syyskuussa 2000. J\xc3\xa4rjest\xc3\xa4j\xc3\xa4t ja osanottajat (varsinkin kuorma-autoilijat, maanviljelij\xc3\xa4t, taksinkuljettajat) vaativat polttoaineveron laskemista. Vuoden 2000 kriisi johti taloudellisen toiminnan ja yhteiskunnallisten perustoimintojen huomattavaan hidastumiseen ja vaikeutumiseen polttoaineiden saatavuuden v\xc3\xa4hennytty\xc3\xa4._NEWLINE_Hinnannousun seurauksena mielenosoittajat ja kuorma-autot estiv\xc3\xa4t 5. syyskuuta vuonna 2000 p\xc3\xa4\xc3\xa4syn Englannin kanaalin tunneliin ja Shellin \xc3\xb6ljynjalostamoon. Kymmenes p\xc3\xa4iv\xc3\xa4 syyskuuta saarrot laajenivat kuuteen kahdeksasta maan suuresta \xc3\xb6ljynjalostamosta, mist\xc3\xa4 seurasi suuria bensiinin ostom\xc3\xa4\xc3\xa4ri\xc3\xa4 jakeluasemilla ja saatavuusongelmien pahenemista. Kahden p\xc3\xa4iv\xc3\xa4n kuluttua kolmannes maan tankkausasemista oli vailla polttoainetta, ja jonot olivat pitki\xc3\xa4; kriisin aikana yli 90\xc2\xa0% maan bensa-asemista oli suljettuna jossakin vaiheessa._NEWLINE_Protestit vaikuttivat my\xc3\xb6s kauppojen kuljetuksiin ja monin paikoin peruselintarvikkeet loppuivat. Protestin huippukohtana moottoritieliikenne v\xc3\xa4heni 40\xc2\xa0% ja maantieliikenne 25\xc2\xa0%. Osa terveydenhoitoviranomaisista lopetti v\xc3\xa4hemm\xc3\xa4n t\xc3\xa4rke\xc3\xa4t ambulanssikuljetukset polttoainepulan takia ja neuvoi kuljettajia ajamaan hitaammin. Er\xc3\xa4\xc3\xa4ss\xc3\xa4 sairaalassa esimerkiksi leikkauksissa k\xc3\xa4ytett\xc3\xa4v\xc3\xa4t tikit loppuivat, joidenkin maatilojen el\xc3\xa4imet uhkasivat kuolla n\xc3\xa4lk\xc3\xa4\xc3\xa4n, kouluja suljettiin ja postikuljetukset keskeytettiin sunnuntaiksi. Protestit p\xc3\xa4\xc3\xa4ttyiv\xc3\xa4t 14. syyskuuta 2000, kun osallistujat uskoivat viestins\xc3\xa4 menneen perille, yleis\xc3\xb6n mielipide ei en\xc3\xa4\xc3\xa4 tukenut protestoijia ja poliisi valvoi kuljetusten perille p\xc3\xa4\xc3\xa4sy\xc3\xa4. Kriisin aiheuttamat taloudelliset tappiot olivat huomattavia._NEWLINE_Syyskuussa 2005 Ison-Britanniassa oli j\xc3\xa4lleen laajahkoja protesteja polttoaineiden kohonneita hintoja vastaan. Uhka polttoaineen saatavuudelle aiheutti pitki\xc3\xa4 jonoja ja bensa-asemien tyhjenemist\xc3\xa4. Jos protestit olisivat laajentuneet, Ison-Britannian hallitus olisi suunnitelmien mukaan saattanut kutsua armeijan apuun ja aloittaa s\xc3\xa4\xc3\xa4nn\xc3\xb6stelyn, mutta protestit eiv\xc3\xa4t saavuttaneet aikaisempia mittasuhteita.\n_START_SECTION_\nTulevaisuus\n_START_PARAGRAPH_\n\xc3\x96ljyvarojen ehtyminen tai \xc3\xb6ljyn hinnan muodostuminen niin kalliiksi, ett\xc3\xa4 sit\xc3\xa4 voi k\xc3\xa4ytt\xc3\xa4\xc3\xa4 vain valikoituihin tilanteisiin, aiheuttaisi nykyisess\xc3\xa4 tilanteessa vakavan energiakriisin. Mit\xc3\xa4\xc3\xa4n muuta yht\xc3\xa4 helposti kuljetettavaa, moni- ja helppok\xc3\xa4ytt\xc3\xb6ist\xc3\xa4 polttoainetta ei tunneta. \xc3\x96ljyntuotannon ehtyminen aiheuttaisi lievimm\xc3\xa4ss\xc3\xa4kin tapauksessa vaikeuksia yhteiskunnan eri alueilla ja pahimmillaan katastrofin, joka voisi saada l\xc3\xa4nsimaisen yhteiskuntamuodon jopa kokonaan romahtamaan.\n_START_SECTION_\nLiikenteen \xc3\xb6ljyriippuvuus\n_START_PARAGRAPH_\nAutoliikenteen \xc3\xb6ljyriippuvuus voidaan ratkaista esimerkiksi akkuk\xc3\xa4ytt\xc3\xb6isill\xc3\xa4 s\xc3\xa4hk\xc3\xb6autoilla. S\xc3\xa4hk\xc3\xb6auto saadaan kulkemaan jo noin 400 kilometri\xc3\xa4 kertalatauksella. T\xc3\xa4t\xc3\xa4 pidempi ajomatka voidaan saavuttaa sarjahybridill\xc3\xa4, jossa s\xc3\xa4hk\xc3\xb6autoon on lis\xc3\xa4tty polttomoottori tuottamaan akuille ja s\xc3\xa4hk\xc3\xb6moottorille virtaa esimerkiksi etanolin voimin. N\xc3\xa4in kerta-ajomatka ei rajoitu akkujen lataukseen._NEWLINE_Auton k\xc3\xa4ytt\xc3\xa4m\xc3\xa4 energia t\xc3\xa4ytyy kuitenkin tuottaa jollakin, kulki auto sitten vedyll\xc3\xa4 tai akkuihin ladatulla s\xc3\xa4hk\xc3\xb6ll\xc3\xa4.'